da en nl en de da nn sv de da da mg da sv da da sv da da da da da da da da da da da da sv sv sv da da da da da da de da da da da da da da da da da da da da da da da da da da da da da mg da nds da da en da da da da da da da da en da sv da da da da da da da da da nn da da da da da da da da da en da fr en sv da da it da da da en sv da da sv nl da da pl da cs fi da en da da da da da da en
en blog om sund og slank livsstil
STATUS #8 – OP PÅ HESTEN IGEN
Nå, jeg må hellere få lavet den der nye plan, som jeg har talt om. Dagen i dag er god til det, for jeg føler mig motiveret og klar til at tage fat på den sunde livsstil igen. Jeg er, som I ved, begyndt på et løbeprogram, hvor jeg i går afsluttede uge 2, og det er jeg yderst tilfreds med at være kommet i gang med. Laver et særskilt indlæg om hvordan det går med det. I dag var jeg til træning med min personlige træner, som jeg indimellem benytter mig af, når der er tilbud på timeprisen. Jeg har fået hende til at lægge et nyt program til mig, som vi så kørte igennem i dag. Det er bygget op på den måde, at jeg kan nøjes med at køre halvdelen af det på en halv time og stadig få arbejdet med hele kroppen, hvis jeg ikke har så meget tid eller lyst en dag. Gad virkelig godt træne fast med hende hver uge, får så meget ud af det i forhold til at træne selv, men der er bare så mange andre ting, jeg også gerne vil bruge penge på 🙂 Havde også en rigtig god snak med hende i dag om sund livsstil, barrierer, motivation osv., og jeg føler mig inspireret til at tage fat igen.
Nu er det jo heldigvis ikke sådan, at jeg har taget det hele på igen. Jeg har formået at holde mig på 65 de sidste par måneder, og dermed de første 5 kilo der røg. Men jeg var nede på 62,8, og det kunne jeg altså ikke holde. Så tænker I måske, hvorfor holder hun sig så ikke bare på de 65, det er da fint? Og det er i og for sig også fint, bare ikke fint nok. Og hvis jeg fortsætter denne bane, så har jeg taget det hele på igen inden året er omme. Derfor er det vigtigt at få hanket op nu. Det drejer sig nemlig heller ikke kun, hvad der står på vægten, men i højere grad om at leve sundt igen og dyrke motion, for så har min krop det bedst, og så kommer vægttabet af sig selv.
Jeg har givet mig selv en rimelig lang periode, men det er fordi jeg jo ikke går på kur, men  blot skærer ned og vælger sundere alternativer. Med andre ord skal jeg til at vælge meget mere af det på billedet (danske kirsebær, mums!), når jeg får lyst til at snacke frem for slik, chokolade og kage 🙂
Disse statusopdateringer, som jeg kører en del af på bloggen, keder jer måske. Men de er altså meget lavet til mig selv, og er faktisk dem bloggen oprindeligt blev startet for – et sted hvor jeg kunne skrive status og dagbog over mine op- og nedture med vægten. Så de vil altid være her 🙂
Så er der blot tilbage at affyre startskuddet – go go go!
4 Comments CATEGORIES: Status TAGGED: livsstil, sundhed, vægttab
Status #6 – endnu et delmål i hus!
I dag er vejedag, og det er præcis 4 uger siden sidste delmål, og målet var 1 kg. Jeg troede faktisk ikke jeg ville nå det, tænkte at de sidste par kilo ville blive MEGET svære, og jeg lå også på vægten fra delmål 3 de første tre uger og den steg endda også en smule, men så for en uge siden, så faldt den pludselig igen, og jeg nåede allerede mit nuværende delmål for nogle dage siden. Sjovt som det sker lidt i hop for mig, kan veje det samme og lidt til i nogle uger, og så pludselig falder den.
Var lidt spændt på at veje mig her til morgen, da jeg holdt fødselsdag i lørdags med masser af god (dog rimelig sund) mad og lidt for meget alkohol, men i dag stod vægten på præcis 63 kg, som var målet – perfekt!
Er simpelthen så ovenud lykkelig for min nye livsstil med god og sund mad og meget små mængder af usunde ting. Min krop trives så godt med det, og det er ikke overdrevet svært for mig. Jeg føler jeg lever normalt, er ikke på kur, og jeg går ikke og er sulten. Jeg laver et indlæg snart med eksempler på, hvad jeg spiser i løbet af dagen, for det fortæller jo om, hvordan kiloene er forsvundet.
Se her hvordan det er gået siden januar, hvor 7 kg er forsvundet!
Delmål 3 uge 12 (30/3): 64,3 (mål 64)
Delmål 4 uge 16 (27/4): 63 (mål 63)
Slutmål uge 21 (1/6): 62
Jeg går stadig i et sundhedsforløb hos terapeuten Gitte Gade, men har kun en enkelt gang tilbage, som vi har valgt at lægge ca. en måned efter sidst jeg var der, så engang slut maj. Dette for at lade mig køre på egen hånd nu, og se hvor integreret de sunde tanker er i mig. Kan være helt nervøs for at slippe Gitte igen efterfølgende, så forestiller mig at gå hos hende engang imellem, hvis jeg føler, jeg er ved at falde tilbage. Har virkelig været glad for at gå hos hende.
Får desværre ikke trænet så meget, som jeg gerne vil, men har også haft virkelig travlt på det seneste, så det har knebet med tiden og overskuddet. Men det gider jeg ikke skælde mig selv ud over, når det nu generelt går så godt 🙂
Det er ret vildt at jeg kun er et sølle kilo fra mit mål nu! Jeg har ikke tænkt mig at gøre yderligere end jeg gør nu, så jeg ser bare, om der ryger lidt mere stille og roligt. Kunsten er jo i virkeligheden at holde det, og det håber jeg virkelig jeg kan denne gang – DET SKAL JEG! 🙂
4 Comments CATEGORIES: Status TAGGED: livsstil, sundhed, vægttab
Gæsteindlæg: Træning giver mig fantastisk velvære!
Så er det igen blevet tid til et gæsteindlæg fra inspirerende Linda Bruun, der virkelig har fundet guldægget mht kost og træning, og derfor er et jern til at motivere os andre, der ikke helt er der endnu! Dette indlæg handler om træning, og Linda fortæller om den metode, der virker for hende, og giver hende overskud i hverdagen og ikke mindst en stærk krop. Læs også hendes indlæg om kost, hvis du ikke har været forbi det endnu.
Drop nytårsforsæt, de holder ikke
Træning er et vidt begreb. Træning. Træning til? Træning af? Der er mange spørgsmål forbundet med at vælge en motionsform. Det er in som aldrig før, at være Jernmand eller Jernkvinde, og det vælter ind med statusopdateringer på de sociale medier fra folk, der knokler for deres nytårsforsæt, om endelig at få den sunde krop, de drømmer om. Desværre holder de mennesker, der laver disse nytårsforsæt sjældent længere end januar måned; måske holder de ud en uge mere, hvis de læser med her, i ren trods. Jeg er hård, når jeg skriver det, men nytårsforsæt holder sjældent. Hvorfor skal et årsskifte bestemme, at du gør noget godt for dig og din krop, ændre dit livssyn, din livsstil? Faktum er at træning giver dig velvære fysisk og psykisk, det giver dig overskud, og du får lyst til at spise ordentligt. Det skal du ikke udsætte til januar eller give op over for i de andre måneder i året. Træning er velvære til DIG og hele din sjæl. Med træning 3-4 gange ugentligt kommer en ny livsstil og en ny lyst til at leve sundere – overskuddet kommer helt af sig selv. Jeg står i supermarkedet og savler over en selleriknold, ved tanken om at den skal blive til den lækreste mos til mit kød, når jeg kommer hjem. Det jeg prøver at sige er, at mit syn på mad har ændret sig efter jeg begyndte at træne.
Lad være at blive fanatisk, men spis ORDENTLIGT. Jeg kan ikke udtrykke det i bogstaver, der er store nok. Lad være at proppe dig kun med salat; spis 2 æg med en tomat til morgen, 250 gram kød og grønt til hovedmåltiderne (helst lyst kød), 1 stykke frugt pr dag og ellers små mellemmåltider som skyr eller 10 små mandler (een gang dagligt). Sort te er også sundt at kombinere med et mellemmåltid. Det er groft ridset op – men hold øje med dit kalorieindtag og kombinér med en skive groft rugbrød, eller havregryn, de dage du træner.
Find den træningskombination der passer til dig
Når det så er understreget – og kort beskrevet – så vil jeg fortælle om min kombination af træning. Jeg løbetræner, cykeltræner og styrketræner. Jeg har et håb om at udføre en duathlon, når min krop er stærk nok, og derfor kombinerer jeg således. Almindelig sund cardio som step, løb eller spinning er også helt fint at ”nøjes” med, kombineret med styrketræning. Det jeg mener er: Du behøver ikke have et decideret mål med din træning – andet end en virkelig sund, harmonisk krop, som ikke bliver træt pga sukkerchok eller frituremad, og dermed ikke er i risikogruppen for alle de pokkers livsstilssygdomme, der udspringer af en usund levevis.
Kombinér din træning så du starter med en god cardio workout og får kroppen varmet op. Dernæst vælger du partier til din styrketræning. Dvs. Overkrop den ene dag, underkrop den næste træning osv. Vælg i grupper, men pas på at du ikke gaber over for meget – så bliver man øm for mange steder, og har nemmere ved at give op. Koncentrér dig om udvalgte muskelgrupper i hver træningssession.
Vægte frem for maskiner
Undgå maskiner til dine lår, bagdel og arme – BRUG VÆGTENE. De giver din krop langt mere toning og de VIRKER kontra maskinerne, som er falsk tryghed og spild af tid. Går du i fitnesscenter vil en time, sammen med en personlig træner, gøre underværker, så du er sikker på, at du træner dine muskelgrupper korrekt med de løse vægte. Spørg efter een med erfaring på styrketræning – og få evt. sammensat gode øvelser til over- og underkrop.
Det gælder om at komme i gang, finde interessen for at ændre dit livssyn og være sund indefra og ud. Gør noget for det, og du vil finde ud af, at der er meget, du ikke ved om din krop. Træning er fantastisk, individuelt – men livsbekræftende og ændrende i en grad. Sæt i gang!
Hvilken træning virker bedst for jer? Eller drømmer I stadig om at komme ud af døren? 🙂
Læs mere om Linda på hendes modeblog BRUUN by BRUUN
1 Comment CATEGORIES: Træning TAGGED: fitnesscenter, livsstil, sundhed, træning, vægte
Gæsteindlæg: En kostomlægning der battede!
Jeg er meget stolt af at kunne præsentere bloggens første gæsteindlæg, som er skrevet af Linda Bruun, der står bag bloggen BRUUN by BRUUN, som primært handler om mode, men som også indimellem har indlæg om kost og træning. Jeg har fulgt Linda et års tid på hendes blog og dermed fulgt hendes store kostomlægning og efterfølgende vægttab (inden for normalområdet), og det er imponerende! Især fordi hun stadig holder det og trives utrolig godt med sin nye livsstil. Det er da inspirerende! Derfor har jeg aftalt med Linda, at hun foreløbig laver to gæsteindlæg her på bloggen, så hun også kan inspirere alle jer, der måske ikke kender hende. Det første indlæg kommer her, og det handler om kosten. Det næste vil handle om træning og kommer snart.
Det med kost; det er en pudsig ting. Meningerne er uendeligt mange og holdningerne ligeså. Kost har næsten skabt mode i dag. Nogle er for proteiner – andre er imod dem, og det kan jeg mærke i min hverdag. Jeg gik ned med stress for 6 år siden – hårdt, koldt og meget kontant. Min mave var ét stort rod, og jeg var ulykkelig, bange og ramt da jeg rendte på toilettet i pendulfart; ikke sejt som feminin, stolt og selvstændig kvinde! Diagnosen stod så klart – mavesår / irritabel tyktarm. Jeg fik undersøgt min kost, og gennem en kunde i min butik fandt jeg frem til en kostanalyse Metabolic Typing.
Find det rigtige for DIG
Det er vigtigt at man ikke ”bare” prøver en ny kost som var det dagens nye bluse. Det skal være det rigtige for DIG.  Jeg matchede på proteinkost, og gik så i gang. De første 5 dage spiste jeg KUN proteiner – dvs. kød morgen, middag og aften. Ingen mælkeprodukter mm. Kun kød. Mørkt kød skal man ikke spise for meget af (jeg får det en gang om ugen). Kylling, kalkun, kogt skinke derimod var en god basis for mig. Efter de 5 dage spiste jeg så grønt til hvert måltid, og hver morgen lavede jeg æggehvider på panden med laks eller kødpålæg (fx kogt skinke med lav fedtprocent), og sådan fortsatte jeg så. Min mave kom i balance, ingen uregelmæssige toiletbesøg, oppustet mave eller mavekramper – det virkede.  Det skal siges at ovenstående er en opstartskur; jeg spiser nu alskens bønner og grøntsager til, alt slags fisk, og 1 styk frugt i døgnet (spiser ikke længere andet end det ene stykke frugt om dagen, og får kun frugtsukker derfra), nødder som mellemmåltider (men pas nu på med ikke at spise for mange – de er fede i sig selv, og der skal få til at opretholde et stabilt blodsukker), rigeligt vand, laktosefri mælk og yoghurt. Jeg knalder ud med hjemmelavet mayonnaise (æggeblomme, hvidvinseddike og olivenolie), bacon og en klat smør på min steak af og til – da min krop reagerer positivt på fedt.
Det er ikke svært!
Det er VIGTIGT, at man undersøger hvilken kost man er skabt til – for ellers føler man sig sulten og træt. Det er naturligt, at man føler sig drænet de første dage, pga sukkeret der mangler mm., men det skal ikke fortsætte.  Jeg er træt af Paleo-guruer (Paleo er det fine navn for proteinkost) – det er ikke svært at leve på proteinkost, eller sammensætte kød og grønt eller lave mos af selleri/persillerod i stedet for kartofler – så dumme er vi ikke, vel? Jeg er træt af at se, at det bliver fortærsket i medierne, og kogebøgerne bliver sprøjtet ud en masse; der er MASSER af gratis opskrifter på nettet at hente. Det er IKKE svært.
Jeg har tabt mig 13 kg, og min krop er drænet for vand og fedt på usunde steder; det har været en gave for mig. Sammensat med god motion, går det stærkt. Jeg tabte de første 9 kg på et halvt år og fortsatte så med at tabe mig, indtil min vægt nu er stabil – 13 kg fra starten af projektet, og den har været stabil i 8 måneder nu. Der er noget om snakken, når man lever efter den kost, man er skabt til; og ja, jeg får da også en klat sovs eller det stykke kage, når der er gæster eller jeg er ude – men der bliver også prompte kvitteret med mavekramper og hjertebanken, så jeg er ikke et sekund i tvivl om, at mit velvære har alt at gøre med min daglige kost.
7 Comments CATEGORIES: Kost TAGGED: kost, sundhed, vægttab
Kosttilskud – kan vi stole på fiskeolie?
Jeg er egentlig ikke den store tilhænger af kosttilskud og vitaminer, hvis bare man spiser en varieret kost og ikke har specifikke problemer med vitaminmangel. Jeg spiste i mange år en daglig multivitaminpille, når jeg huskede det, men stoppede med det for et års tid siden, da resultaterne af en kæmpe undersøgelse viste, at det ligefrem kan være skadeligt at spise vitaminpiller – undtagen D-vitamin som os nordboere kan have stor gavn af i vintermånederne, hvor det er småt med sol. Jeg døjer en del med lavt energi- og humørniveau om vinteren, så nu har jeg besluttet at give det et forsøg med D-vitamin.
Af samme grund er planen at begynde at spise fiskeolie, som også har dokumenteret effekt for mange andre ting, bl.a. er det gavnligt for hjertet og hjernen og virker anti-inflammatorisk i kroppen. MEN!
DR Kontant i morgen om fiskeolie
Der er nemlig lige et ‘men’ ved fiskeolie. Det er nemlig mistænkt for ofte at være af utrolig dårlig kvalitet og være harsk, fordi det er fremstillet under meget uhumske og ukontrollerede forhold. Hvis det er sandt, er det jo ikke noget man tilnærmelsesvis bør fylde i sin krop! I morgen aften handler DR Kontant om netop dette, og det skal jeg i hvert fald se, og håber derefter at være i stand til at vurdere, om jeg bør gå i gang med min helt nye bøtte fiskeolie… Har på fornemmelsen det bliver en ubehagelig udsendelse. Se den kl. 21:05 i morgen tirsdag.
Spiser I kosttilskud og vitaminer? Og skal I se udsendelsen?
Læs mere om vitamin-undersøgelsen HER. Fiskeolie og D-vitamin er fundet i Matas.
9 Comments CATEGORIES: Sundhed TAGGED: kosttilskud, sundhed, vitaminer
Det allerførste indlæg skal naturligvis handle om, hvad mine mål og metoder er for dette projekt. Jeg har mange gange haft held til at tabe 3-4 kg, men går så i stå der, og er ikke i stand til at holde det særlig længe. Jeg har det 1000 gange bedre med min krop blot med så få kilos forskel, så det irriterer mig jo voldsomt, at jeg ikke kan holde det. Men nu håber jeg virkelig, at jeg en gang for alle kan lægge min livsstil om og få den sunde og slanke krop jeg drømmer om.
Tabe 3 kg. inden 1. januar (i snit ca. 0,5 kg. om ugen)
Tabe i alt 5 kg. inden 1. marts (ca. 1 kg. om md.)
Gerne et par kg. mere om muligt, men kender mig selv 😉
Vil kunne passe et par meget lækre bukser jeg har liggende, som på nuværende tidspunkt ikke er i nærheden af at kunne lukkes 🙂
Vil være en str. 38 i bukser ALTID (drømmer om 36, men det er ret urealistisk for mig, og 38 er også helt ok)
Vil af med appelsinhud og buler på baller og lår
Vil af med dum rygdelle (får ligesom to grimme “hak” i taljen bagpå, når jeg har taget på)
Vil drikke mere vand (er for slem til cola light og saft)
Undgå usunde ting i hverdagen (gælder kage, slik, fastfood osv.)
Spise grøntsager hver dag (er ikke supervild med grøntsager desværre)
Sørge for mættende proteiner til måltiderne
Skære ned på indtag af brød og andre “tomme” kulhydrater
Gerne som minimum en form for let motion hver dag (fx cykeltur eller gåtur)
Hård motion mindst 3 gange om ugen (fx badminton, BodyCombat, løb)
15 minutters hjemmeøvelser de dage hvor der ikke dyrkes hård motion
Det vil sige, at de dage hvor jeg ikke dyrker hård motion, der skal jeg ud og bevæge mig let samt lave hjemmeøvelserne. Træningsmålene er sat meget ambitiøst op, men det er virkelig sådan jeg gerne vil have det til at køre. Selvfølgelig vil der være dage, hvor jeg ikke kan nå noget af det, men jeg vil prøve!
Follow my blog with Bloglovin
11 Comments CATEGORIES: Status TAGGED: kost, sundhed, træning, vægt, vægttab
Her finder du sunde tips og nemme opskrifter, status på evig elevatorvægt, træning, og alt der hører til den sunde livsstil, som jeg arbejder hårdt på at holde, men som jeg har så svært ved.
STATUS #4 – STILSTAND
STATUS #3 – OVER HALVVEJS
STATUS #2 – TESTER MIN STYRKE
STATUS #1 PÅ SLANKEPROJEKT – STOLT!
VENINDE TABTE 13 KG PÅ 2 MÅNEDER – NY STRATEGI!
· THEME BY ECLAIR DESIGNS ·